Pia Kristensen (DF), 2003-11-21:
Dansk Folkeparti har aldrig lagt skjul på, at vi ønsker at forbedre forholdene for landets pensionister.
Det er en mærkesag for os, for det er et faktum, at der er et lavindkomstproblem blandt en stor gruppe pensionister.
Ved sidste års finanslovforhandlinger besluttede regeringen og Dansk Folkeparti, at der skulle iværksættes et analysearbejde, som skulle belyse den økonomiske situation for de vanskeligst stillede pensionister.
På den baggrund udkom der for nylig en rapport, som viste, at kun 9.000 pensionister i Danmark kan kaldes fattige, men det tal vil Dansk Folkeparti sætte spørgsmålstegn ved. Hvorfor gør vi så det?
Jo, grænsen for fattigdom går ifølge rapporten ved ca. 5.800 kr. netto om måneden til både hverdagsforbrug og faste udgifter.
En pensionist bruger i gennemsnit 4.500 kr. om måneden på husleje, varme og el, og dermed vil en pensionist, der lever på rapportens fattigdomsgrænse, have mellem 40 og 50 kr. tilbage at leve for om dagen.
Det er Dansk Folkepartis holdning, at så få penge kan kun de færreste eksistere for.
Vi mener bestemt ikke, at det er et rimeligt niveau, og det er vort mål at afhjælpe disse forhold.
Derfor er vi meget tilfredse med, at vi i fjor efter lange forhandlinger med regeringen fik trumfet ældrechecken igennem, og vi er endnu mere tilfredse med, at vi netop har fået trumfet igennem, at ældrechecken nu permanentgøres.
Det er Dansk Folkepartis helt klare holdning, at ældrechecken er kommet for at blive.
På finansloven for 2004 er der afsat 430 mio. kr. til ældrechecken.
Vi havde gerne set, at der blev afsat endnu flere penge, men det lykkedes ikke i forhandlingerne.
Der skal imidlertid ikke herske tvivl om, at vi vil kæmpe videre for de mange pensionister, der har svært ved at klare dagen og vejen.
Vi vil ikke hvile på laurbærbladene, og det har vi i øvrigt ikke gjort i de 2 år, hvor vi har haft indflydelse.
Dansk Folkeparti har sikret pensionisterne et tilbud om
gratis influenzavaccine; Dansk Folkeparti har sikret, at efterlevelsespensionen er genindført; Dansk Folkeparti har sikret, at ledsageordningen er udvidet; vi har sikret, at helbredstillægget er udvidet; vi har sikret bedre varmetillægsregler, og vi har også sikret, at der er afsat 80 mio. kr. på demensområdet, så indsatsen kan styrkes.
Med ældrechecken har vi sikret, at de allerdårligst stillede pensionister til januar og februar kan modtage en check på ca. 3.000 kr., og det er altså penge, der falder på et tørt sted hos mange, skulle jeg hilse at sige.
Ja, vi er faktisk meget tilfredse med det, vi har fået gennemført på meget kort tid.
Der har været megen kritik af ældrechecken, hovedsagelig fra politisk side, og i særdeleshed har Socialdemokraterne
været på banen med gloser som narresut, utilstrækkeligt, uretfærdigt og populistisk.
Jeg tror, at alle partiets medlemmer har fodret landets aviser med nedladende indlæg om den forfærdelige ældrecheck.
I Dansk Folkeparti er vi imidlertid ganske uforstående over for den kritik, der er rejst.
Vi fatter simpelt hen ikke, at det er en katastrofe, at vi har tilladt os at afsætte 430 mio. kr. til de ældre, for hvad var alternativet?
Vi fatter simpelt hen ikke det meget ævl, kævl og vrøvl.
Hvis vi havde taget 430 mio. kr. fra de ældre, var det
en anden sag, for så var kritikken berettiget.
Men vi er ikke berøringsangste, når det drejer sig om at forbedre forholdene for landets pensionister. Vi handler, vi har fået gennemført en masse gode ting til gavn for de svage ældre, og det er mere, end man kan sige om Socialdemokraterne.
I de 10 år, Socialdemokraterne havde regeringsmagten, var der
Men det bliver ikke en god karakter, nej, det bliver en dumpekarakter slet og ret.
Når det drejer sig om at forbedre forholdene for de ældre eller ældrepolitikken generelt, har vi en tung arv at løfte efter den tidligere regering, og en sådan arv løfter man altså ikke på ganske kort tid.
Der er som sagt sket mange forbedringer for vore pensionister, der er taget mange skridt i den rigtige retning, men målet er ikke nået endnu.
Ældreområdet skal prioriteres langt højere på den politiske dagsorden, og der skal ikke herske tvivl om, at Dansk Folkeparti fortsat vil arbejde for en omfattende forbedring af indsatsen for især de svageste ældre.
Vi synes, at ældrechecken er et godt initiativ, og vi har altså ingen samvittighedskvaler over, at vi har tilladt os at afsætte 430 mio. kr. til de økonomisk vanskeligst stillede ældre.
Afslutningsvis vil jeg sige, at vi er glade for at kunne sende et helt klart budskab til vore pensionister, nemlig dette: Med ældrechecken er der taget hul på en meget værdifuld debat om de økonomisk vanskeligst stillede pensionisters forhold.
Der er også dem, der vil sige, at checken er uretfærdig, men det er vi helt og aldeles uenige i, for der er ikke noget, der er mere retfærdigt over for de allerdårligst stillede pensionister, end at give dem et ekstra tilskud.